Tartu linna üldplaneering

arutelu 08. november 2016

Tartus Veski tn 23

**memo**

**Osalesid:**

Jarno Laur Tartu Linnavalitsus, abilinnapea

Mati Raamat Tartu Linnavalitsuse LPMKO inseneriteenistuse juhataja-linnainsener

Peep Margus Tartu Linnavalitsuse LPMKO inseneriteenistuse spetsialist

Riina Jaani Tartu Linnavalitsuse LPMKO maakorraldusteenistuse juhataja-maakorraldaja

Indrek Ranniku Tartu Linnavalitsuse LPMKO üldplaneeringu- ja arenguteenistuse juhataja

Janar Taal MA Lõuna regiooni ehitusvaldkonna juht

Tiit Vunk MA Lõuna regiooni ehitusosakonna juhataja asetäitja

Anni Luht MA planeeringute menetlemise talituse peaspetsialist

Tuuli Veersalu MA planeeringute menetlemise talituse peaspetsialist

**Arutelu teemad**

1. Käidi läbi Maanteeameti (MNT) 20.05.16 kirjaga nr 15-2/15-00028/940 väljastatud ettepanekud Tartu linna üldplaneeringule:
* Tartu linna haldusterritooriumi piiri korrigeerimine: Tartu Linnavalitsus (LV) ei pea tegevust ÜP koostamise raames mõistlikuks. MNT viidatud lõigus olukord muutub, suure tõenäosusega Tartu linn ja Tähtvere vald ühinevad (2017 oktoobris). Tähtvere Vallavolikogu on teinud Tartu Linnavolikogule ametliku ettepaneku ühinemisläbirääkimiste alustamiseks. MNT loobub sellest ettepanekust.
* MNT palve kajastada ÜP-s kolme projekti: Tartu LV on nõus projekte kajastama ÜP täpsusastmes. Projektidekohased maaeraldused näidatakse ÜP kaardil transpordimaana. MNT saadab Tartu LV-le puuduolevate projektide praeguses seisus jooniste failid töödeldaval kujul. MNT edastab lisaks projektlahenduste põhjal ÜP täpsusastet arvestades maavajaduse töövariandi. MNT poolelt ei ole veel selgunud Aardla ringi ja Riia ringi täpne lahendus. Projekteerimise käigus kujuneva tegeliku maavajaduse selgumisel täpsustatakse koostöö käigus ÜP kaardikihti. Tartu LV teavitab MNT-d menetlusetappidest, mis eeldavad eelnevalt teabe täpsustamist ja saadab MNT-le joonise (PDF) ülevaatamiseks.
* MNT põhimõte: Viljandi mnt 67 põhjapool asuvale reformimata riigimaale riigiteelt juurdepääsu ei võimaldata. Tartu LV on võtnud seisukoha teadmiseks ja nõustub sellega. ÜP otseselt mahasõidu rajamise keelukohti ei käsitle. Vajadusel on võimalik peale ÜP kehtestamist olukordi lahendada tulenevalt ajakohastest põhimõtetest ja konkreetsetest lahendustest detailsema tasandi planeeringuga või projektiga.
* Riigiteede nr 2 ja nr 3 käsitlus Tartu linna haldusterritooriumil: Riigitee nr 2 linna piires ja nr 3 linna piires alates Riia ringist edela poole (Riia ring kaasa arvatud) kajastatakse ÜP-s riigiteedena. Joonisel näidatakse riigiteed tähistavat joont visuaalselt teiste teede peal.
* Teedelõigud, mis eeldavad läbirääkimisi maaomandi üle: Ei ole ÜP ülesanne ega eesmärk. Tartu LV lahendab küsimused MNT maaosakonnaga väljaspool ÜP protsessi.
* Riigitee nr 3 marsruudi kulgemine Tartu linnas: Tartu LV selgitas, et ÜP näeb pikemat perspektiivi ja nr 3 trass on näidatud vastavalt tulevikule, mitte tänase päeva seisuna. ÜP arvestab idapoolse ringteega kuni Jõhvi - Tartu – Valga maanteeni väljaspool linna. Marsruutide määramine ei ole ÜP ülesanne ega eesmärk. MNT nõustus, et tegu ei ole ÜP teemaga ja vajadusel käsitletakse seda väljaspool ÜP-d. Tartu LV selgitas, et väljapoole Tartu linna haldusterritooriumi jäävad olulised teetrassid (põhjapoolne ümbersõit ja idaringtee) kajastatakse ÜP kaardil skemaatiliselt, tervikliku ülevaate näitamiseks (linn saab planeerida ainult oma territooriumit).
* MNT Normidest tulenevad ettepanekud ja riigitee nr 2 kaitsevööndi ulatus Tartu linna haldus­territooriumil: MNT huvi on jõuda kokkuleppele riigiteede nr 2 ja nr 3 alates Riia ringist edela poole, sh Riia ring, (mis linna piires käsitletakse riigiteedena) kaitsevööndi ulatuses, mis on laiem võrreldes EhS-s tänavale seatud kaitsevööndi ulatusega. Lepiti kokku, et MNT teeb Tartu LV-le konkreetse ettepaneku koos graafilise osaga. MNT konsulteerib ettepaneku koostamise käigus Tartu LV-ga täiendavalt. ÜP seletuskirjas fikseeritakse, et kokkulepitud vööndi ulatuses kehtivad seadusest tulenevad nõuded maanteedele (sh kooskõlastamine MNT-ga ja MNT-lt nõuete küsimine). ÜP arvestab ruumivajadusega vastavalt esitatud ettepanekule. MNT nõustus, et sellisel juhul puudub vajadus Normide ülekirjutamiseks ÜP-s.
* Sademevete juhtimine: Riigiteede kokkupuutepunkt linna süsteemidega on väike (peamiselt riigitee nr 2 piirnevas osas). Praktikas on tegu sisuliselt MNT ja Tartu linna ühisprojektidega. Süsteemid on keerulised ja toimivad sümbioosis. MNT loobub selleteemalisest ettepanekust ülalnimetatud kirjas.
* Tartu LV tõi välja: ÜP avalik väljapanek on kavandatud jaanuaris 2017. Kehtestamine soovitakse jõuda sept. – okt. 2017.

2. Tartu linna teemad väljapool ÜP-d:

* Tartu LV suunas tähelepanu Jänese kraavile ja reostusele Emajõe supelrandades: Jänese kraav suubub Emajõkke supluskohtade lähistel. Supluskohtades täheldatakse aegajalt reostust, mille päritolu ei ole teada. Linn soovib, et kui Jänese kraavi lisandub liitumisi (projektid, millega kaasneb KSH / KMH koostamine) pälviks reostuse küsimus tähelepanu. Janar Taal selgitas, et kuna kraav on pikk (ca 3 km) ja kohati laia põhjaga (enne Ilmatsalu ringi), on settetiikide rajamine küsitav. Tänasel päeval mahutab kraav kahekordse mahu. Kuna kraav on nii pikk, siis võib pigem arvata, et reostuse allikas paikneb kraavi lõpuosas.

Esimese ehitusala projektis võeti arvesse, et Riia ringist põhjapool kogunev vesi suunatakse Jänese kraavi. Arvestati kogu valgalaga, mis tingis kraavi suurendamise.

* Tartu LV suunas tähelepanu keerulisele liiklusolukorrale: 1) Tartu linna ja Tartu valla piiril, Aruküla ring (riigiteel nr 3 / Kvissentali tee – Astelpaju tänava ristis). Tartu LV koos Tartu vallaga esitab koostöö ettepaneku MNT-le. 2) Tartu linna ja Luunja valla piiril Lohkva külas teede rist (riigitee nr 22252, Kasesalu tee, Lõuendi tn). On olemas vana projekt. Keerukus tuleneb kaitsealustest taimedest tingitud ruumi­kitsen­dustest, mõne maaomaniku vastuseisust. Luunja vald (koos Tartu linna heakskiiduga) plaanib teha MNT-le ettepaneku koostööks. Janar Taal selgitas, et eelduseks on maaküsimuste lahendamine ja kavandatava ringi turvalisus ning hooldevajadustele vastavus (sh piisav maa-ala). Võimalik on sundvõõrandamise vajadus.
* Tartu linna ja Ülenurme valda ühendav Tähe tn pikendus: Tartu LV on algatanud Tähe tn lõpu korrastamise projekti (ülekate ja kergliiklusteed). Tartu LV on teinud ettepaneku maakonna­planeeringusse näidata Kurepalu teele kergliiklustee vajadus.

MNT poolt Janar Taal selgitas, et ühendus Tähe tn pikenduse näol on loogiline. MNT näeb ühendust magistraaltänavana. MNT on valmis ehitama ringtee riigitee nr 22140 (Kurepalu tee) ja Kaasiku tn ristumiskohta. Muus osas ootame, et Tartu linn ja Ülenurme vald lepiksid omavahel kokku. Lisaks saab MNT juhtida tähelepanu seonduvatele analüüsimist vajavatele probleemidele liikluses laiemalt (Ringtee ristmiku läbilaskvus - vasakpööre tipptunnil).

Kirja pani

Tuuli Veersalu

Maanteeameti planeeringute osakond

planeeringute menetlemise talituse peaspetsialist

tuuli.veersalu@mnt.ee

mobiil: 5305 0142